钦定古今图书集成/理学汇编/文学典/第046卷 > 薛憕
## 钦定古今图书集成/理学汇编/文学典/第046卷 > 薛憕

按《周书》本传，“憕字景猷，河东汾阴人也。曾祖弘敞，值
赫连之乱，率宗人避地襄阳。憕早丧父，家贫，躬耕以
养祖母，有暇则览文籍，时人未之奇也。江表取人，多
以世族，憕既羇旅，不被擢用，然负才使气，未尝趣世
禄之门。左中郎将京兆韦潜度谓憕曰：‘君门地非下，
身材不劣，何不襒裾数参吏部’？憕曰：‘世胄蹑高位，英
俊沉下僚，古人以为叹息，窃所未能也’。”潜度告人曰：
“此年少极慷慨，但不遭时耳。”孝昌中，杖策还洛阳。先
是，憕从祖真度与族祖安都拥徐、兖归魏，其子怀儁
见憕，甚相亲善。属参朱荣废立，遂还河东，止怀儁家，
不交人物。终日读书，手自抄略，将二百卷。唯郡守元
袭时相要屈，与之抗礼。怀儁每曰：“汝还乡里，不营产
业，不肯娶妻，岂复欲南乎？”憕亦恬然自处，不改其旧。
普泰中，拜给事中，加伏波将军。及齐神武起兵，憕乃
东游陈、梁间，谓族人孝通曰：“高欢阻兵陵上，丧乱方
始。关中形胜之地，必有霸王居之。”乃与孝通俱游长
安。侯莫陈悦闻之，召为行台郎中，除镇远将军、步兵
校尉。及悦害贺拔岳，军人咸相庆慰。憕独谓所亲曰：
“悦才略本寡，辄害良将，败亡之事，其则不远。吾属今
即为人所虏，何庆慰之有乎！”闻者以憕言为然，乃有
忧色。寻而太祖平悦，引憕为记室参军。魏孝武西迁，
授征虏将军、中散大夫，封夏阳县男，邑二百户。魏文
帝即位，拜中书侍郎，加安东将军，增邑百户，进爵为
伯。大统四年，宣光清徽殿初成，憕为之《颂》。魏文帝又
造二欹器，一为二仙人，共持一钵，同处一盘，钵盖有
山，山有香气，一仙人又持金瓶以临器上，以水灌山，
则出于瓶而注乎器，烟气通发山中，谓之“仙人欹器。”
一为二荷，同处一盘，相去盈尺，中有莲，下垂器上，以
水注荷，则出于莲而盈乎器，为凫雁蟾蜍以饰之，谓
之“水芝欹器。”二盘各处一床，钵圆而床方，中有人言，
“三才之象也。”皆置清徽殿前。器形似觥而方，满则平，
溢则倾憕，各为作颂。大统初，仪制多阙，太祖令憕与卢辨、檀翥等参定之。自以流离世故，不听音乐，虽幽
室独处，尝有戚容。后坐事死。子舒嗣，官至礼部下大
夫、仪同大将军、聘陈使副。